বিশ্বের কয়েকটি মুসলিম দেশের নাগরিকদের যুক্তরাষ্ট্রে ভ্রমণ নিষেধাজ্ঞা দিয়ে নতুন ও সংশোধিত একটি নির্বাহী আদেশে আজ প্রেসিডেন্ট ডোনাল্ড ট্রাম্প স্বাক্ষর করতে পারেন। মার্কিন গণমাধ্যমের বরাত দিয়ে এএফপি গতকাল এ কথা জানিয়েছে। স্থানীয় নিউজ নেটওয়ার্ক পলিটিকো দেশটির ঊর্ধ্বতন সরকারি কর্মকর্তাদের বরাত দিয়ে জানায়, জাতীয় নিরাপত্তা দফতরে আজ নতুন নির্বাহী আদেশটিতে সই করবেন ট্রাম্প। তবে ভ্রমণ নিষেধাজ্ঞাসংক্রান্ত নতুন আদেশে আগেরটির সঙ্গে তুলনায় কী কী পরিবর্তন থাকছে এ ব্যাপারে কিছু জানাতে পারেনি তারা। নতুন আদেশটিকে আইনগতভাবে চ্যালেঞ্জ বা অবৈধ ঘোষণা করা সম্ভব হবে না বলে ইতিমধ্যে কয়েকটি গণমাধ্যমের খবরে বলা হয়েছে। উল্লেখ্য, গত ২৭ জানুয়ারি ইরান, ইরাক, লিবিয়াসহ সাতটি মুসলিম দেশের নাগরিকদের যুক্তরাষ্ট্রে সাময়িক ভ্রমণ নিষেধাজ্ঞা দিয়ে একটি নির্বাহী আদেশে সই করেছিলেন ট্রাম্প। বিতর্কিত এ আদেশের বিরুদ্ধে যুক্তরাষ্ট্রসহ বিশ্বব্যাপী তুমুল বিক্ষোভ ও সমালোচনার ঝড় উঠেছিল। শুধু তাই নয়, নির্বাহী আদেশ জারির এক সপ্তাহের মধ্যেই দেশটির একটি ফেডারেল আপিল আদালত এটিকে অবৈধ বলে ঘোষণা দেয়। ফলে অভিবাসন সংক্রান্ত ট্রাম্প প্রশাসনের উদ্যোগ শুরুতেই হোঁচট খায়। তাই কিছু কাটছাঁট করে একই ধরনের আরেকটি আদেশ জারি করছেন ট্রাম্প।